Henrix Edmund Nauman

Henrix Edmund Nauman (; ) – Almaniya geoloqu. O, "Yaponiya geologiyasının atası" hesab olunur.

 Elmi fəaliyyəti 
Edmund Nauman 1875-ci ildə Yaponiyaya gəlmiş və 1875–85-ci illərdə Tokio Universitetinin geologiya üzrə ilk müəllimlərindən biri olmuşdur. 1877–79-cu illərdə universitetdə professor kimi fəaliyyət göstərmişdir. O, Yaponiyanın bir çox bölgəsində geoloji tədqiqatlar aparmışdır. 1877-ci ildə Con Milne ilə birlikdə Oşima adasındakı vulkan püskürməsini tədqiq etmişdir. Nauman Honşu adasının cənub-qərbi ilə şimal-şərqini ayıran Fossa-Maqna çatını kəşf etmişdir. O, Yaponiyanın geoloji quruluşu barədə keçmiş tələbəsi Toyokiçi Harada ilə debatlar aparmışdır. Naumanın təklifi ilə 1878-ci ildə Kənd Təsərrüfatı və Ticarət Nazirliyinin tərkibində Yaponiya Geoloji Tədqiqatlar Qurumu təşkil olunmuşdur. O, bu təşkilatda işləməyə başlamış və Yaponiyanın ilk geoloji xəritəsini tərtib etmişdir. Nauman 1879-cu ildə Yaponiya arxipelaqının mənşəyi haqqında yazmağa başlamışdır. O güman etmişdir ki, Yaponiya Yer qabığının üç qırışıqlığı nəticəsində formalaşmışdır və iki sadə dağ sistemindən ibarətdir.

Nauman Yaponiya paleontologiyası ilə də məşğul olmuşdur. O, Yaponiyada yaşamış tarix öncəsi fil fosilləri haqqında 1881-ci ildə yazı yazmışdır. Kəşf etdiyi fil növünə onun şərəfinə Palaeoloxodon naumanni adı verilmişdir.

 Əsərləri 
 "Geologische Arbeiten in Japan" (1901, "Yaponiyada geoloji iş")

 İstinadlar 

 Ədəbiyyat 




Kateqoriya:Almaniya geoloqları
Kateqoriya:Yaponiyada xarici pedaqoqlar
Kateqoriya:Yaponiyadakı Almaniya qürbətçiləri
Kateqoriya:Meyci hökumətinin xarici məsləhətçiləri